ሚኒስቴሩ የግድቦች ግንባታና በንጹህ መጠጥ ውሃ አቅርቦትን ለማሳደግ ይበልጥ መሥራት አለበት – ምክር ቤቱ
የውሃ፣ መስኖና ኤሌክትሪክ ሚኒስቴር በግድቦች ግንባታን በማፋጠንና የንጹህ መጠጥ ውሃ አቅርቦትን ለማሳደግ በኩል ይበልጥ መሥራት እንዳለበት የህዝብ ተወካዮች ምክር ቤት አሳሰበ ፡፡ምክር ቤቱ በትናንትናው ዕለት የሚኒስቴር መሥሪያ ቤቱን የ10 ወራት የሥራ አፈጻጸም በገመገመበት ወቅት እንደገለጸው በአገሪቱ እየተገነቡ የሚገኙ የመስኖ ግድቦችን ግንባታ በማፋጠንና የንጹህ መጠጥ ውሃን በማዳረስ በኩል በቂ ሥራ አልተከናወነም ፡፡ተቋሙ የንጹህ መጠጥ ውሃ አቅርቦት በ15 የዞንና የወረዳ ከተሞች ተደራሽ እንዲሆን ለማድረግ 15 ፕሮጀክቶችን ተግባራዊ በማድረግ ለህብረተሰቡ በሙሉና በከፊል መጠጥ ውሃ ማዳረስ የቻለ ቢሆንም ክንውኑ ግን ከእቅዱ በታች እንደሆነ ነው ምክር ቤቱ የገለጸው፡፡ለረጅም ጊዜ ተጓተው የነበሩት የከሰምና የተንዳሆ ግድብን የመጀመሪያ ምዕራፍ ግንባታ ሥራ ተጠናቆ የእርሻ ሥራ ዝግጁ  መሆናቸው ተገልጿል፡፡በአገሪቱ በመገንባት ላይ የሚገኙ ሌሎች ግድቦችንም በተያዘው ዓመት ለማጠናቀቅ ርብርብ እየተደረገ መሆኑም ሚኒስቴሩ ለምክር  ቤቱ  በሠጠው  ማብረሪያ ተመልክቷል፡፡የግብጽ ወደ ናይል ትብብር ማዕቀፍ የመመለስ ጥያቄም በተፋሰሱ ሃገሮች መካከል ውይይት ሲደረግበት የቆየ መሆኑን የውሃ፣ መስኖና ኤሌክትሪክ ሚኒስትሩ ዶክተር ኢንጂነር ሲለሺ በቀለ ለምክር ቤቱ አስረድተዋል ፡፡የግብጽ ጥያቄ እንደገና ለድርድር የመቅረብ ሃሳብ የያዘ ሆኖ በመገኘቱ ጥያቄው በሁሉም የተፋሰሱ ሃገራት ተቀባይነት የሌለው በመሆኑም ለግብጽ ተገልጾላታልም ብለዋል ሚኒስትሩ፡፡ 